### Beslutning

Godkendt.

### Sagsfremstilling

## Resume og sagens baggrund

Kalundborg Kommune har tilpasset beredskabsplaner til det aktuelle nationale trusselsbillede og som en del af dette bl.a. vedtaget en ny 3 dages beredskabsplan for sårbare borgere, hvor der etableres nødstrøm på tre udvalgte lokationer. Som en del af implementering af denne plan fremlægges 2 mulige modeller for nødstrømsløsninger. De nye anlægsudgifter fremsættes til politisk godkendelse.

## Indstillinger

Direktøren indstiller, at

1. der vælges model 1 for nødstrømsløsninger.
2. der gives anlægsbevilling i 2025 fra robusthedspuljen til ekstra anlægsudgifter svarende til den valgte model.

## Behandling

Direktionen, Økonomiudvalget, Kommunalbestyrelsen.

## Sagsfremstilling

En forudsætning for, at Kalundborg Kommune kan opretholde og gennemføre beredskabsplan for sårbare borgere ved større hændelser (som f.eks. længerevarende strømsvigt), er nødstrøm til Madservice samt to udvalgte evakueringssteder (Rørmosecentret og Nyvangsparken).

I bilag 1 er lavet et mere detaljeret budgetoverslag på to mulige modeller for nødstrøm. Modellerne er udarbejdet på baggrund af strømmålinger på lokationer og anbefalinger fra Multitech og Coromatic (leverandør af nødstrømsløsning på rådhuset). Endelige tilbud vil blive indhentet fra flere leverandører, når der er truffet beslutning om, hvilken model man ønsker at gå videre med.

Finansiering
I lyset af det aktuelle nationale risiko- og sikkerhedsbillede, anbefales det at nødstrømsløsninger igangsættes i indeværende budgetår og ikke udskydes. Det foreslås, at anlægsudgiften til nødstrømsløsningerne findes via reservepuljen til anlægsudgifter. Det vil betyde, at der stadig er omkring kr. 750.000 tilbage fra [adresse]. De er fortsat reserveret til uforudsete beredskabsudgifter fremadrettet.

Nedenfor præsenteres de to modeller. Det anbefales at gå med model 1. I begge modeller er der indlagt kr. 200.000 til buffer for etablering af brændstofdepot i samarbejde med VSBV.

Model 1: Fast generator madservice + 2 mobile generatorer
*Estimeret pris alt inkl.:  3,37 mio. kr. inkl. klargøring på op til 17 institutioner**Årlig drift til vedligehold: 15.000 kr.*

I denne løsning etableres en fast generator hos Madservice, der kan tilkobles ved strømsvigt. Derudover indkøber Kommunen to mindre mobile nødstrømsgeneratorer indbygget på en trailer, der kan tilkobles til Rørmosecentret og Nyvangsparken ved strømsvigt. De mobile generatorer opbevares og vedligeholdes af VSBV. Bygninger klargøres til hurtig tilkobling, og der laves lignende klargøringer af kommunes andre institutioner med sårbare borgere. Budgettet kan nedjusteres, hvis færre bygninger klargøres til tilkobling.

Der er afsat en buffer på kr. 200.000 til etablering af brændstofdepot i regi af VSBV, der kun realiseres, hvis finansieringen af brændstofløsning ikke kan findes i VSBV.

Fordelene ved den mobile løsning er:

* Generatorerne er prioriteret til Kalundborg Kommunes evakueringssteder, men de mobile generatorer vil samtidigt styrke vores beredskab generelt, idet da kan bruges af VSBV til andre strømkrævende beredskabsopgaver f.eks. ved oversvømmelser.
* Mobile generatorer giver en større fleksibilitet i vores beredskab, idet de kan flyttes til andre institutioner end de planlagte evakueringssteder, hvis hændelsen tilsiger det.
* De mobile generatorer tager ikke plads i hverdagen - særligt på Rørmosecentret kan det være en udfordring at finde fornuftig plads til en fast installeret generator
* De larmer mindre, og der er andre krav til motorer, der giver en lavere emission
* Samarbejdsløsning med VSBV gør at generatorerne bliver brugt, og Kalundborg Kommune ikke har udgifter eller forpligtigelser ifht. vedligehold.

Ulemper:

* De mobile generatorer er dyrere end fast etablerede generatorer
* De skal tilkobles af VSBV og går ikke selv i gang ved strømsvigt. Dog ville dette kunne ske inden for maks. 1-1½ time.

Model 2: tre faste generatorer

*Samlet estimeret pris: 2,04 mio. kr.
Løbende årlig drift: 45.000 kr.*
Der etableres faste generatorer på alle tre lokationer. Der er afsat en buffer på 200.000 til etablering af brændstofsdepot i regi af VSBV, der kun realiseres, hvis finansieringen af brændstofsdepot ikke kan findes i VSBV.

Fordele:

* Den indledende anlægsudgift er lavere
* Strømtilslutning kan ske mere automatisk

Ulemper

* De faste generatorer kan kun bruges på én lokation, og er dermed en forholdsvis stor investering for et anlæg, der ikke nødvendigvis bliver brugt
* Optager plads på de lokale lokationer
* Larmer og forurener mere end de mobile generatorer
* Har en løbende vedligeholdelsesudgift

## Økonomiske konsekvenser

Model 1 vil betyde en anlægsudgift ved anskaffelse af generatorer inkl. etablering og brændstofsløsning på op til 3,37 mio. kr.

Model 2 vil betyde en anlægsudgift ved anskaffelse af generatorer inkl. etablering og brændstofsløsning på op til 2,04 mio. kr.

Det foreslås, at finansiering findes fra robusthedspuljen til anlægsudgifter.

Den afledte drift indarbejdes efter afslutning af projektet.

[adresse] bemærkninger er indarbejdet i sagen.

### Sagens forløb

10/11/2025 Direktionen
Anbefales.

Afbud: Jack Nielsen

19/11/2025 Økonomiudvalget
Anbefales.

Afbud: Asger Kristoffersen